JKN ชูแนวคิด “ซูเปอร์สตาร์มาร์เก็ตติ้ง” รุกขยายตลาดตปท.หนุนสัดส่วนรายได้แตะ 30% ตามเป้า
JKN ชูแนวคิด “ซูเปอร์สตาร์มาร์เก็ตติ้ง” รุกขยายตลาดตปท.หนุนสัดส่วนรายได้แตะ 30% ตามเป้า
12 มี.ค. 2562

นายบรรพต ชวาลกร รองกรรมการผู้จัดการสายงานการลงทุน บริษัท เจเคเอ็น โกลบอล มีเดีย จำกัด มหาชน หรือ JKN เปิดเผยว่า บริษัทมีแผนรุกขยายตลาดต่างประเทศมากขึ้น เพื่อเพิ่มสัดส่วนรายได้จากตลาดต่างประเทศเป็น 30% ของรายได้รวมในปีนี้ หลังจากปีที่ผ่านมาประสบความสำเร็จในการทำตลาดในประเทศเมียนมา สปป.ลาวและกัมพูชา ที่ผู้ประกอบการให้ความสนใจซื้อลิขสิทธิ์คอนเทนต์ไปออกอากาศ ส่งผลสัดส่วนรายได้จากตลาดต่างประเทศในปีที่ผ่านมาทำได้ประมาณ  26% โดยในจำนวนดังกล่าวส่วนใหญ่เป็นการจำหน่ายคอนเทนต์ซีรีส์อินเดียกว่า 74%
สำหรับกลยุทธ์ในปีนี้ บริษัทตอกย้ำแนวคิดการตลาด ‘ซูเปอร์สตาร์มาร์เก็ตติ้ง’ โดยร่วมออกบูธงานเทศกาลภาพยนตร์ในหลายประเทศเพื่อนำลิขสิทธิ์คอนเทนต์ซีรี่ส์อินเดีย รวมถึงคอนเทนต์ละครไทยจากช่อง 3 เพื่อขยายตลาดต่างประเทศ เช่น งาน Hong Kong Filmart ที่เกาะฮ่องกงในวันที่ 17-19 มีนาคม 2562 หรืองาน Busan Content Market ที่ประเทศเกาหลีใต้ เป็นต้น โดยมีดารานักแสดงอินเดีย อาชิช ชามาร์ จากภาพยนตร์เรื่อง Khejdi ไปร่วมกิจกรรมที่บูท JKN ภายในงานดังกล่าว เพื่อร่วมสร้างกระแสความน่าสนใจให้แก่คอนเทนต์ที่นำไปจัดจำหน่ายในครั้งนี้ด้วย
ทั้งนี้ บริษัทคาดว่าจะสามารถช่วยขยายตลาดจำหน่ายลิขสิทธิ์คอนเทนต์ไปยังประเทศเวียดนาม มาเลเซีย บรูไนและไต้หวัน เพิ่มเติม จากเดิมที่มีเจ้าของสถานีโทรทัศน์ในประเทศเมียนมา สปป.ลาว กัมพูชา ฟิลิปปินส์ ได้ซื้อลิขสิทธิ์คอนเทนต์ไปออกอากาศเป็นที่เรียบร้อยแล้วมากกว่า 1,000 ชั่วโมง รวมถึงอยู่ระหว่างการเจรจากับลูกค้าอีกหลายรายที่ให้ความสนใจจะซื้อลิขสิทธิ์คอนเทนต์อินเดีย และไทย ไปออกอากาศเพิ่มเติมอีกด้วย
“ตลาดต่างประเทศถือเป็น Blue Ocean ของ JKN เราจึงเริ่มรุกทำตลาดในปีที่ผ่านมา ซึ่งได้กระแสตอบรับที่ดีมากจากลูกค้าที่ให้ความสนใจซื้อลิขสิทธิ์คอนเทนต์จาก JKN รวมถึงคอนเทนต์จากละครช่อง 3 ซึ่งทำรายได้กว่า 383 ล้านบาท และมั่นใจว่าด้วยแผนงานของเราในปีนี้ที่จะรุกตลาดต่างประเทศมากขึ้น จะทำให้เราสามารถเพิ่มสัดส่วนรายได้จากตลาดต่างประเทศตามแผนงาน” นายบรรพต กล่าว